Document ID: 32005D0366

ROZHODNUTIE KOMISIE
zo 4. marca 2005,
ktorým sa vykonáva smernica Rady 95/64/ES o štatistických údajoch o námornej nákladnej a osobnej doprave a ktorým sa menia a dopĺňajú prílohy k uvedenej smernici
[oznámené pod číslom K(2005) 463]
(Text s významom pre EHP)
(2005/366/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 95/64/ES z 8. decembra 1995 o štatistických výkazoch o námornej nákladnej a osobnej doprave (1), najmä na jej článok 4 ods. 1 a článok 12,
keďže:
(1)
Na rozlíšenie zberu údajov o cestujúcich na rekreačných plavbách sú potrebné dodatočné štatistické premenné, definície a štruktúra súborov štatistických údajov.
(2)
Je potrebné upraviť klasifikáciu druhu tovaru, aby sa zabezpečila jasná definícia rozsahu štatistických údajov.
(3)
Nomenklatúru týkajúcu sa námorných pobrežných oblastí a nomenklatúru vzťahujúcu sa k štátu registrácie plavidiel je potrebné prispôsobiť technickému pokroku.
(4)
V súlade s prvou zarážkou článku 12 smernice 95/64/ES môže Komisia prispôsobiť obsah príloh k tejto smernici. Smernica 95/64/ES by sa preto mala zodpovedajúcim spôsobom zmeniť a doplniť.
(5)
V súlade s článkom 4 smernice 95/64/ES môže Komisia vypracovať a aktualizovať zoznam prístavov kódovaných a klasifikovaných podľa krajín a námorných pobrežných oblastí.
(6)
Zoznam prístavov sa uvádza v rozhodnutí Komisie 98/385/ES z 13. mája 1998 o pravidlách pre vykonávanie smernice Rady 95/64/ES o štatistických údajoch o námornej nákladnej a osobnej doprave (2).
(7)
Zoznam prístavov je potrebné aktualizovať. Rozhodnutie Komisie 98/385/ES by sa preto malo zmeniť a doplniť.
(8)
Rozhodnutie Komisie 2000/363/ES z 28. apríla 2000 o pravidlách pre vykonávanie smernice Rady 95/64/ES o štatistických údajoch o námornej nákladnej a osobnej doprave (3) zmenilo a doplnilo prílohy II, IV, V a VIII k smernici 95/64/ES a zoznam prístavov vypracovaný v prílohe II k rozhodnutiu 98/385/ES. Je možné ho preto zrušiť.
(9)
Opatrenia ustanovené v tejto smernici sú v súlade so stanoviskom Výboru pre štatistické programy zriadeného rozhodnutím Rady 89/382/EHS, Euratom z 19. júna 1989, ktorým sa zriaďuje Výbor pre štatistické programy Európskych spoločenstiev (4),
PRIJALA TOTO ROZHODNUTIE:
Článok 1
Prílohy I, II, IV, V, VI a VIII k smernici 95/64/ES sa nahrádzajú prílohami I, II, III, IV, V a VI k tomuto rozhodnutiu.
Článok 2
Zoznam prístavov vypracovaný v prílohe II k rozhodnutiu 98/385/ES sa nahrádza aktualizovaným zoznamom prístavov kódovaných a klasifikovaných podľa krajín a námorných pobrežných oblastí uvedených v prílohe VII k tomuto rozhodnutiu.
Článok 3
Rozhodnutie 2000/363/ES sa zrušuje.
Všetky odkazy na zrušené rozhodnutie sa považujú za odkazy na toto rozhodnutie.
Článok 4
Toto rozhodnutie je určené členským štátom.
Toto rozhodnutie sa uplatňuje od referenčného roka 2004 s pôsobnosťou na údaje roka 2004.
V Bruseli 4. marca 2005

Labels: 8
19